ที่ มท ๐๘๑๐.4/ ว กรมส่งเสริมการปกครองท้องถิ่น  
 ถนนนครราชสีมา เขตดุสิต กทม. ๑๐๓๐๐



พฤษภาคม 2566

เรื่อง ผลการสำรวจพื้นที่เสี่ยงขาดแคลนน้ำเพื่อการอุปโภคบริโภค ประจำเดือนมีนาคม 2566

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย สำเนาหนังสือกรมป้องกันและบรรเทาสาธารณภัย ด่วนที่สุด ที่ มท (บปภก) 0624/ว 52   
 ลงวันที่ 11 เมษายน 2566 จำนวน 1 ฉบับ

ด้วยกรมส่งเสริมการปกครองท้องถิ่นได้รับแจ้งจากกรมป้องกันและบรรเทาสาธารณภัยว่า กองอำนวยการป้องกันและบรรเทาสาธารณภัยกลาง ร่วมกับกองอำนวยการป้องกันและบรรเทาสาธารณภัยจังหวัด/อำเภอ/องค์กรปกครองส่วนท้องถิ่น ดำเนินการสำรวจพื้นที่เสี่ยงขาดแคลนน้ำเพื่อการอุปโภคบริโภค ปี 2566 ในระดับหมู่บ้าน/ชุมชน โดยมีการรายงานข้อมูล ผ่านช่องทาง drought66.disaster.go.th รวม 32,262 หมู่บ้าน/ชุมชน ใน 76 จังหวัด จากจำนวนหมู่บ้าน/ชุมชนทั้งหมด 80,525 หมู่บ้าน/ชุมชน สรุปรายละเอียด ดังนี้   
 1. พื้นที่เสี่ยงมาก (คาดว่าจะมีน้ำอุปโภคบริโภคในพื้นที่เพียงพอถึงสิ้นเดือนมีนาคม 2566) จำนวน 1,035 หมู่บ้าน/ชุมชน ใน 60 จังหวัด   
 2. พื้นที่เสี่ยงปานกลาง (คาดว่าจะมีน้ำอุปโภคบริโภคในพื้นที่เพียงพอถึงสิ้นเดือนเมษายน 2566) จำนวน 3,412 หมู่บ้าน/ชุมชน ใน 68 จังหวัด   
 3. พื้นที่เฝ้าระวัง (คาดว่าจะมีน้ำอุปโภคบริโภคใช้ในพื้นที่เพียงพอถึงสิ้นเดือนพฤษภาคม 2566)  
จำนวน 7,109 หมู่บ้าน/ชุมชน ใน 71 จังหวัด   
โดยจังหวัดที่มีพื้นที่เสี่ยงและพื้นที่เฝ้าระวังข้างต้น ได้มีการเตรียมการป้องกันและแก้ไขปัญหาเพื่อบรรเทา ความเดือดร้อนของประชาชน อาทิ การสูบ/ส่งน้ำ การเจาะ/เป่าล้างบ่อบาดาล/บ่อน้ำตื้น การหาแหล่งน้ำสำรองการสร้างฝาย/ขุดลอก การจัดหา/ขยายเขต/ซ่อมประปา การจัดหา/สร้าง/ซ่อมถังน้ำ และการสร้างธนาคารน้ำซึ่งกองอำนวยการป้องกันและบรรเทาสาธารณภัยกลางพิจารณาแล้ว เพื่อเป็นการลดผลกระทบที่อาจจะเกิดขึ้นในพื้นที่ดังกล่าว จึงขอส่งรายละเอียดข้อมูลการสำรวจพื้นที่เสี่ยงขาดแคลนน้ำเพื่อการอุปโภคบริโภค ประจำเดือนมีนาคม 2566 ให้หน่วยงานสำหรับใช้ประโยชน์ต่อไป รายละเอียดปรากฏตามสิ่งที่ส่งมาด้วย

กรมส่งเสริมการปกครองท้องถิ่น ขอความร่วมมือจังหวัดแจ้งองค์กรปกครองส่วนท้องถิ่น ในพื้นที่ทราบ ทั้งนี้ หากมีข้อสงสัยสามารถสอบถามเพิ่มเติมได้ที่ กองอำนวยการป้องกันและบรรเทาสาธารณภัยกลาง (ปภ.) เบอร์โทรศัพท์ 0 2637 3566

จึงเรียนมาเพื่อโปรดพิจารณา

ขอแสดงความนับถือ

อธิบดีกรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

โทร. ๐-๒๒๔๑-๙๐๐๐ ต่อ ๔๑๑๖

ไปรษณีย์อิเล็กทรอนิกส์ saraban@dla.go.th

ผู้ประสานงาน น.ส.รุจิรา กองลาแซ 083-2867885